CELEX: 62022TN0246
Language: el
Date: 2022-05-04 00:00:00
Title: Υπόθεση T-246/22: Προσφυγή της 4ης Μαΐου 2022 — PGTEX Morocco κατά Επιτροπής

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/77
            
         
      Προσφυγή της 4ης Μαΐου 2022 — PGTEX Morocco κατά Επιτροπής
      (Υπόθεση T-246/22)
      (2022/C 237/98)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: PGTEX Morocco (Ταγγέρη, Μαρόκο) (εκπρόσωποι: P. Vander Schueren και T. Martin-Brieu, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει την προσφυγή παραδεκτή·
               
            
                  —
               
               
                  να ακυρώσει τον εκτελεστικό κανονισμό (ΕΕ) 2022/301 της Επιτροπής, της 24ης Φεβρουαρίου 2022, για την επέκταση του οριστικού αντισταθμιστικού δασμού που επιβλήθηκε με τον εκτελεστικό κανονισμό (ΕΕ) 2020/776 στις εισαγωγές ορισμένων υφασμένων και/ή ραμμένων υφασμάτων από υαλοΐνες (στο εξής: υφάσματα από υαλοΐνες) καταγωγής Λαϊκής Δημοκρατίας της Κίνας στις εισαγωγές υφασμάτων από υαλοΐνες που αποστέλλονται από το Μαρόκο, είτε δηλώνονται ως καταγωγής Μαρόκου είτε όχι, και για την περάτωση της έρευνας όσον αφορά την πιθανή καταστρατήγηση των αντισταθμιστικών μέτρων που επιβλήθηκαν με τον εκτελεστικό κανονισμό (ΕΕ) 2020/776 στις εισαγωγές υφασμάτων από υαλοΐνες καταγωγής Αιγύπτου από εισαγωγές υφασμάτων από υαλοΐνες που αποστέλλονται από το Μαρόκο, είτε δηλώνονται ως καταγωγής Μαρόκου είτε όχι (1) (στο εξής: προσβαλλόμενος κανονισμός), καθόσον αφορά την προσφεύγουσα· και
               
            
                  —
               
               
                  να καταδικάσει την καθής στα δικαστικά έξοδα της προσφεύγουσας στο πλαίσιο της διαδικασίας αυτής.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι η καθής παραβίασε την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (συμφωνία σύνδεσης), παρέβη το άρθρο 33 του κανονισμού (EΕ) 2016/1037 (βασικού κανονισμού) και ενήργησε κατά κατάχρηση εξουσίας καθόσον επέβαλε αντισταθμιστικούς δασμούς, χωρίς να λάβει υπόψη ότι τα υφάσματα από υαλοΐνες που εξάγει η προσφεύγουσα είναι προτιμησιακής καταγωγής Μαρόκου.
               
            
                  2.
               
               
                  Με τον δεύτερο λόγο προβάλλεται ότι η καθής δεν τήρησε την υποχρέωσή της αιτιολογήσεως, προσέβαλε τα δικαιώματα άμυνας της προσφεύγουσας και το δικαίωμα χρηστής διοίκησης, υπέπεσε σε πρόδηλα σφάλματα εκτιμήσεως και παρέβη το άρθρο 28, παράγραφος 1, και το άρθρο 28, παράγραφος 3, του βασικού κανονισμού, καθόσον εφάρμοσε στοιχεία διαθέσιμα εις βάρος της προσφεύγουσας.
               
            
                  3.
               
               
                  Με τον τρίτο λόγο προβάλλεται ότι η καθής υπέπεσε σε πρόδηλα σφάλματα εκτιμήσεως, προσέβαλε το δικαίωμα χρηστής διοίκησης και παρέβη το άρθρο 23, παράγραφος 3, του βασικού κανονισμού, καθόσον έκρινε ότι δεν υφίστατο ικανός αποχρών λόγος ή οικονομική δικαιολογία για τη σύσταση της προσφεύγουσας.
               
            
                  4.
               
               
                  Με τον τέταρτο λόγο προβάλλεται ότι η καθής υπέπεσε σε πρόδηλα σφάλματα εκτιμήσεως, προσέβαλε το δικαίωμα χρηστής διοίκησης, παραβίασε τις αρχές της απαγόρευσης των διακρίσεων και της ίσης μεταχείρισης και παρέβη το άρθρο 23, παράγραφος 3, του βασικού κανονισμού, καθόσον στηρίχθηκε στη διαπίστωση ότι η πραγματοποιούμενη στο Μαρόκο διαδικασία κατασκευής συνιστά «εργασία συναρμολόγησης»· και
               
            
                  5.
               
               
                  Με τον πέμπτο λόγο προβάλλεται ότι η καθής υπέπεσε σε πρόδηλα σφάλματα εκτιμήσεως και παρέβη το άρθρο 23, παράγραφος 3, του βασικού κανονισμού κατά των επιδοτήσεων, καθόσον έκρινε ότι τα υφάσματα από υαλοΐνες της προσφεύγουσας εξακολουθούν να τυγχάνουν επιδοτήσεων χορηγούμενων σε Κινέζους παραγωγούς υφασμάτων από υαλοΐνες.
               
            
         (1)  ΕΕ 2022, L 46, σ. 31.